钦定古今图书集成/明伦汇编/家范典/第094卷 > 礼记 > 《内则》
## 钦定古今图书集成/明伦汇编/家范典/第094卷 > 礼记 > 《内则》

子有二妾，父母爱一人焉。子爱一人焉，由衣服饮食，
由执事，毋敢视父母所爱，虽父母没不衰。

又

妾虽老，年未满五十，必与五日之御。“将御者齐漱澣，
慎衣服，栉縰笄，总角拂髦，衿缨綦屦。虽婢妾，衣服饮
食，必后长者。妻不在妾，御莫敢当夕。”

〈陈注〉天子之御妻八十一人当九夕，世妇二十七人，当三夕，九嫔九人当一夕，三夫人当一夕，后当一夕，凡十五日而遍。五日之御，诸侯制也。诸侯一娶九女，夫人及二媵各有侄娣，此六人当三夕，次二媵当一夕，次夫人专一夕，凡五日而遍也。当夕，当妻之夕也。

又

妾将生子，及月辰，夫使人日一问之。子生三月之末，
漱澣夙齐，见于内寝，礼之如始入室。君已食，彻焉，使
之特馂，遂入御。

〈陈注〉此言大夫士之妾生子之礼。宫室之制，前有路寝，次则君之燕寝，次夫人正寝。卿大夫以下，前有适室，次则燕寝，次则适妻之寝。此言“内寝”，正谓适妻寝耳。“如始入室”者，如初来嫁时也。特馂，使此生子者独馂，不如常时众妾同馂也。